60 วัน เร่งเชื่อมโยงและจัดทำฐานข้อมูลด้านสวัสดิการของรัฐ มุ่งลดเหลื่อมล้ำสังคม
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการบูรณาการเชื่อมโยงฐานข้อมูลด้านสวัสดิการของรัฐ ครั้งที่ 1/65 ผ่านระบบ VTC ณ มูลนิธิป่ารอยต่อฯ  โดยที่ประชุมรับทราบ นโยบายของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ที่ให้ความสำคัญกับการเร่งจัดทำฐานข้อมูลด้านสวัสดิการของรัฐให้เป็นฐานข้อมูลเดี่ยว เพื่อขับเคลื่อนแก้ปัญหาความเหลื่อมล้ำและความยากจนอย่างเป็นระบบ มีเอกภาพ ทั่วถึงเป็นธรรมมากขึ้น โดยไม่ซ้ำซ้อนและสามารถตรวจสอบได้  โดยต้องการกำหนดระยะเวลาแล้วเสร็จโดยเร็ว จากนั้น ร่วมพิจารณาและให้ความเห็นชอบ แนวทางการเชื่อมโยงฐานข้อมูลด้านสวัสดิการของรัฐ ใน 3 แนวทางคือ การออกแบบการเชื่อมโยงฐานข้อมูลด้านสวัสดิการของรัฐด้านเทคนิค ( Technical ) เนื่องจากยังไม่มีระบบเชื่อมโยงข้อมูลอย่างมีประสิทธิภาพ ทำให้เกิดปัญหาการรับสวัสดิการซ้ำซ้อน ข้อมูลตกหล่น ไม่สามารถตรวจสอบข้อมูลอย่างมีประสิทธิภาพ ส่งผลให้ภาครัฐไม่สามารถใช้งบประมาณอย่างมีประสิทธิภาพเท่าที่ควร นอกจากนั้นยังมีปัญหา ข้อกฎหมาย ระเบียบและข้อบังคับ ที่ไม่สามารถบังคับใช้และตรวจสอบได้ โดยมอบให้กระทรวงดิจิทัลเพื่อเศรษฐกิจและสังคม สถาบันส่งเสริมการวิเคราะห์และบริหารข้อมูลขนาดใหญ่ภาครัฐ และสำนักงานพัฒนารัฐบาลดิจิทัล (องค์การมหาชน) เป็นหน่วยหลักในการดำเนินการออกแบบการเชื่อมโยงฐานข้อมูลดังกล่าวสำหรับแนวทางการรวบรวมข้อมูลด้านสวัสดิการของรัฐและขั้นตอนการให้บริการด้านสวัสดิการของรัฐแก่ประชาชน ( Business ) ซึ่งมีข้อมูลทับซ้อนอยู่ในหลายหน่วยงาน และไม่เป็นฐานข้อมูลเดียวกัน ( Big Data ) โดยยังไม่มีหน่วยงานเจ้าภาพหลัก ซึ่งข้อมูลด้านสวัสดิการของประชาชนตลอดช่วงชีวิตในประเทศไทย จำนวน 69 สวัสดิการ ซึ่งแบ่งเป็น 3 ประเภท ได้แก่ ประเภทที่ต้องร่วมจ่ายเงินสมทบ ประเภทที่ไม่ต้องร่วมจ่ายเงินสมทบ และประเภทที่เป็นสวัสดิการข้าราชการ ที่ประชุมมอบหมายให้ กระทรวงพัฒนาสังคมและความมั่นคงของมนุษย์ กระทรวงการคลัง กระทรวงมหาดไทยโดย กรมการปกครอง และกรมส่งเสริมการปกครองท้องถิ่น เป็นหน่วยหลักรับผิดชอบรวบรวมข้อมูล และให้ข้อเสนอแนะ การให้บริการด้านสวัสดิการของรัฐแก่ประชาชน โดยเฉพาะประเด็น ข้อจำกัดด้านกฎหมาย ระเบียบ หรือหลักเกณฑ์ข้อบังคับต่างๆ ที่เป็นปัญหาและอุปสรรคในการเชื่อมโยงข้อมูลของแต่ละส่วนราชการ ได้มอบหมายให้ หน่วยที่รับผิดชอบสวัสดิการของรัฐในแต่ละด้านเร่งเสนอแนะข้อจำกัดต่างๆ เพื่อประโยชน์ในการเชื่อมโยงข้อมูลโดยเร็วพลเอก ประวิตร ย้ำการจัดทำข้อมูลด้านสวัสดิการของรัฐ เป็นฐานข้อมูลเดียวกัน ถือเป็นนโยบายสำคัญของรัฐบาลและมีความจำเป็นยิ่ง ที่ทุกหน่วยงานต้องให้ความร่วมมือและร่วมกันทำให้เสร็จสิ้นโดยเร็ว เพื่อขับเคลื่อนการแก้ปัญหาความยากจนและความเหลื่อมล้ำทางสังคม ซึ่งความเดือดร้อนของประชาชนเป็นเรื่องที่รอไม่ได้  ขอให้กระทรวงดิจิทัลเพื่อเศรษฐกิจและสังคม กระทรวงพัฒนาสังคมและความมั่นคงของมนุษย์ กระทรวงการคลัง กระทรวงมหาดไทยโดยต้องเร่งดำเนินการจัดทำให้แล้วเสร็จภายใน 60 วัน สำหรับปัญหาข้อจำกัดต่างๆ โดยเฉพาะกฎระเบียบ ข้อบังคับต่างๆ ต้องไม่ให้เป็นเงื่อนไขและอุปสรรคในการดำเนินงาน ทั้งนี้ เพื่อร่วมกันเร่งขับเคลื่อนบริหารจัดการข้อมูล แก้ปัญหาความเหลื่อมล้ำทางสังคมและความยากจนอย่างเป็นระบบทั่วถึงและเป็นธรรม